รัฐมนตรีว่าการกระทรวงพาณิชย์ ประชุมร่วมผู้บริหารกำหนดแนวทางขับเคลื่อนการทำงานปี 2563 สานต่อนโยบายประกันรายได้
รัฐมนตรีว่าการกระทรวงพาณิชย์ ประชุมร่วมผู้บริหารกำหนดแนวทางขับเคลื่อนการทำงานปี 2563 สานต่อนโยบายประกันรายได้ นายจุรินทร์  ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ กล่าวภายหลังการประชุมร่วมผู้บริหารระดับสูงของกระทรวงพาณิชย์ เพื่อเตรียมกำหนดแผนดำเนินงานปี 2563 ว่า ปีหน้านโยบายประกันรายได้เกษตรกรจะเดินหน้าต่อไปตามขั้นตอนกระบวนการ เพราะถือเป็นนโยบายสำคัญที่แถลงไว้กับรัฐสภา โดยจะดำเนินการควบคู่กับมาตรการเสริมเพื่อช่วยรักษาเสถียรภาพของระดับราคา ป้องกันการลักลอบนำเข้าพืชบางชนิดที่อาจจะส่งผลกระทบให้ราคาพืชเกษตรในประเทศตกลง ส่วนโครงการประกันรายได้เกษตรกร 5 ชนิด ได้แก่ ข้าว ปาล์มน้ำมัน ยางพารา มันสำปะหลัง และข้าวโพด คาดว่าจะสามารถดำเนินการจ่ายเงินส่วนต่างได้ครบถ้วนภายในสิ้นปีนี้ ซึ่งในส่วนของข้าวโพด จะนำเข้าสู่การพิจารณาของคณะรัฐมนตรี ในวันที่ 11 ธันวาคมนี้สำหรับแผนเร่งรัดการส่งออกปี 2563 จะเน้นการทำงานเชิงรุกร่วมกับภาคเอกชน โดยจะนำคณะเดินทางไปเปิดตลาดรวม 16 ประเทศ อาทิ  อินเดีย ญี่ปุ่น แอฟริกาใต้ ฮ่องกง จีน เวียดนาม ฝรั่งเศส อังกฤษ ตะวันออกกลาง รัสเซีย ออสเตรเลียและนิวซีแลนด์ ติมอร์เลสเต้ เป็นต้น เพื่อขยายสินค้าและการส่งออก รวมถึงการเร่งรัดทำข้อตกลงเปิดเสรีทางการค้า (เอฟทีเอ) ที่คงค้างโดยเฉพาะไทย-ตุรกี ให้แล้วเสร็จในปี 2563 นอกจากนี้ ยังได้มอบนโยบายให้ผู้อำนวยการสำนักงานส่งเสริมการค้าในต่างประเทศ หรือทูตพาณิชย์ ไปปรับรูปแบบการทำงาน โดยให้ศึกษาความเป็นไปได้ในการจัดทำเอฟทีเอ รายรัฐเพื่อลดภาษีการส่งออกเป็น 0 โดยให้ไปศึกษาว่ามีสินค้าใดที่มีโอกาส และศักยภาพที่จะส่งออก ในประเทศที่เหมาะสมโดยจะเจาะลึกเป็นรายรัฐ/มณฑล เช่น จีน อินเดีย เป็นต้น ส่วนเป้าหมายการส่งออกในปี 2563 ได้มอบให้สำนักงานนโยบายและยุทธศาสตร์การค้า (สนค.) กลับไปทำการศึกษาปัจจัยแวดล้อมต่างๆอีกครั้ง ก่อนจะเปิดเผยตัวเลขอย่างเป็นทางการ